夏日遊德州贈高四
作者：駱賓王
朝代：唐

paragraphs: 日觀鄰全趙，星臨俯舊吳。
鬲津開巨浸，稽阜鎮名都。
紫雲浮劍匣，青山孕寶符。
封疆恢霸道，問鼎競雄圖。
神光包四大，皇威震八區。
風煙通地軸，星象正天樞。
天樞限南北，地軸殊鄉國。
闢門通舜賓，比屋封堯德。
言謝垂鉤隱，來參負鼎職。
天子不見知，羣公詎相識。
未展從東駿，空戢圖南翼。
時命欲何言，撫膺長嘆息。
嘆息將如何，遊人意氣多。
白雪梁山曲，寒風易水歌。
泣魏傷吳起，思趙切廉頗。
淒斷韓王劍，生死翟公羅。
羅悲翟公意，劍負韓王氣。
驕餌去易論，忌途良可畏。
夙昔懷江海，平生混涇渭。
千載契風雲，一言忘賤貴。
去去訪林泉，空谷有遺賢。
言投爵里刺，來泛野人船。
締交君贈縞，投分我忘筌。
成風郢匠斲，流水伯牙弦。
牙弦忘道術，漳濱恣閑逸。
聊安張蔚廬，詎掃陳蕃室。
虛室狎招尋，敬愛混浮沈。
一諾黃金信，三復白珪心。
霜松貞雅節，月桂朗沖襟。
靈臺萬頃濬，學府九流深。
談玄明毀璧，拾紫陋籝金。
鷺濤開碧海，鳳彩綴詞林。
林虛星華映，水澈霞光淨。
霞水兩分紅，川源四望通。
霧卷天山靜，煙銷太史空。
鳥聲流向薄，蝶影亂芳叢。
柳陰低槧水，荷氣上薰風。
風月芳菲節，物華紛可悅。
將歡促席賞，遽爾又歸別。
積水帶吳門，通波連禹穴。
贈言雖欲盡，機心庶應絕。
潘岳本自閑，梁鴻不因熱。
一瓢欣狎道，三月聊棲拙。
棲拙隱金華，狎道訪仙查。
放曠愚公谷，消散野人家。
一頃南山豆，五色東陵瓜。
野衣裁薜葉，山酒酌藤花。
白雲離望遠，青谿隱路賒。
儻憶幽巖桂，猶冀折疎麻。